Ixef 3 : Tasleḍt n uglam n yiwudam yettwali macci d tameṭṭut am tiyiḍ, yettwali-t tif akk tid yellan di ddunit, dɣa ɣef tfekka-s yettwali-tt am akka i tella deg tikkest-a : «Di tazwara walaɣ-tt s idis n deffir,imi tezwar tselem ɣef xalt-is. Di lqedd d talemmast kan, ittusemma ur tewzil ur tɣezzif, di lufa d taglulzant d taḍebɛant, tmaxdum am tbuqalt n ufexxar lɛali : deg wammas d asawen ɣer yidmaren truḥ s terqaqt ur tufay ara aṭas, ma yella d awessar ɣer txeṣrit truḥ am tfirest, nekk d win i d lqedd iyi-sderwicen, d win idyessufuɣen allen-iw, llah ibarek d taḥutet acebbub-is akken kan i d-yeɣli ɣer nig tuyat-is, iban d agzam i tegzem, d abarkan yexleḍ d yenẓaden iwraɣen yecban ureɣ (…) S idis kan n deffir tesqarqec-iyi allen, anef tura ay ul-iw mi id-tezzi walaɣ udem-is : Zziɣen daymi tegzem acebbub-is ɣef tuyat, imi taqadumt-is d timdewwert am teqrist n teḥbult, ad astiniḍ s lqaleb i tettwaxdem sebḥan-k allah a yiwen di ccan-ik, tiḥnakin d tizeggaɣin. Timi teɣma d tabarkant s wallen kkaḥlent d tibarkanin am tid n tgerfa s lecfur-nni imaɛzuzen yeqqacwen s igenni. Tinzar am tjenwit iqeḍɛen i d-udament d awessar; a yemma taqemuct-nni n dduru xas ɣeẓ-itt. Tmudd-id afus-is tmudel-id s wallen-nni yecban tirṣaṣin dɣa din i tefer lecɣal. Ala nettat ma ulac ala; tayri-s ass-a tezzuzun deg-i am llufan di dduḥ, ayen i d-tecreḍ tiṭ-a waqbel tagi niḍen» sb .111-112.